CELEX: C2005/093/62
Language: lv
Date: 2005-04-16 00:00:00
Title: lieta T-36/05: Prasība pret Eiropas Kopienu Komisiju, ko Coats Holding Limited un J & P Coats Limited iesniedza 2005. gada 31. janvārī

16.4.2005   
            
            
               LV
            
            
               Eiropas Savienības Oficiālais Vēstnesis
            
            
               C 93/32
            
         Prasība pret Eiropas Kopienu Komisiju, ko Coats Holding Limited un J & P Coats Limited iesniedza 2005. gada 31. janvārī
   (lieta T-36/05)
   (2005/C 93/62)
   tiesvedības valoda - angļu
   Eiropas Kopienu Pirmās instances tiesā 2005.gada 31. janvārī izskatīšanai ir iesniegta prasība pret Eiropas Kopienu Komisiju, ko cēla Coats Holding Limited, Uxbridge (Apvienotā Karaliste), un J & P Coats Limited, Uxbridge (Apvienotā Karaliste), kurus pārstāv W. Sibree un C. Jeffs, Solicitors.
   Prasītāju prasījumi Pirmās instances tiesai ir šādi:
   
               —
            
            
               atzīt par spēkā neesošu Komisijas 2004. gada 26. oktobra Lēmumu C(2004) 4221-final lietā COMP/F-1/38.338/PO – Needles;
            
         
               —
            
            
               pakārtoti – atcelt tādas Lēmuma daļas, kurās, pēc Pirmās instances tiesa domām, Komisija nav sniegusi pierādījumus vai kas ir atceļami pieļauto acīmredzamo kļūdu vai sniegto neadekvāto pamatojumu dēļ;
            
         
               —
            
            
               atcelt vai samazināt naudas sodu, kas uzlikts prasītājiem;
            
         
               —
            
            
               piespriest Eiropas Kopienu Komisijai atlīdzināt savus un prasītāju tiesāšanās izdevumus.
            
         Pamati un galvenie argumenti
   Apstrīdētajā lēmumā Komisija atzina, ka laika posmā no 1994. gada 10. decembra līdz 1999. gada 31. decembrim prasītāji citu uzņēmumu starpā pārkāpa EKL 81. panta 1. punktu, veicot saskaņotās darbības un iesaistoties vairākos nolīgumos, kas ir uzskatāmi par trīspusējiem nolīgumiem, kuru rezultāts un priekšmets ir: a) Eiropas galantērijas preču tirgus dalīšana - fakts, kas ir uzskatāms par preču tirgus dalīšanu starp šūšanas ar rokām tirgu un īpašu adatu tirgu ar plašākiem adatu tirgiem un ar citiem galantērijas preču tirgiem; un b) Eiropas adatu tirgus sadalīšana - fakts, kas ir uzskatāms par ģeogrāfisku tirgus dalīšanu adatu tirgū.
   Savas prasības pamatojumam prasītāji vispirms atsaucas uz vairākām acīmredzamām Komisijas kļūdām novērtējumā. Prasītāji neapstrīd Komisijas atzinumu attiecībā uz nolīguma pastāvēšanu starp citiem apstrīdētajā lēmumā minētajiem uzņēmumiem. Tomēr prasītāji apgalvo, ka Komisijas atzinums, ka prasītāji arī ir iesaistījušies tajā pašā nolīgumā, ir balstīts uz pieņēmumiem, neattaisnotu iejaukšanos, lielu skaitu vienkāršu kļūdu faktu novērtējumā un nepareizu notikumu interpretāciju virkni. Prasītāji uzskata, ka Komisijas kļūdas ir neapstrīdamas, jo tā veica nepietiekamu izmeklēšanu, kuras laikā tā nav uzdevusi prasītājiem atbilstošus jautājumus par attiecīgajām sanāksmēm un nolīgumiem un nav izvērtējusi komerciālo kontekstu, kādā prasītāji darbojās un kas tiem lika pievienoties pilnīgi likumīgiem nolīgumiem par uzņēmējdarbības pārdošanu un tai sekojošu adatu piegādi.
   Turpmāk prasītāji apgalvo, ka, pat ja Pirmās instances tiesa apstiprinātu pilnībā vai daļēji apgalvoto pārkāpumu, naudas sods ir būtiski jāsamazina. Atbilstoši prasītāju teiktajam, Komisija uzlika prasītājiem tādu pašu naudas sodu, kādu tā uzlika citam dalībniekam, neskatoties uz to, ka, pat vadoties no Komisijas notikumu interpretācijas, prasītājiem bija ļoti maza loma, salīdzinot ar citiem uzņēmumiem. Prasītāji tāpat uzskata, ka naudas sods ir būtiski nesamērīgs ar prasītāju apgrozījumu adatu tirgū - vienīgajā tirgū, kur viņu līdzdalība varētu kaut ko ietekmēt, un šajā ziņā – būtiski nesamērīgs ar jebkādu savu potenciālu ekonomisko labumu vai potenciālu patērētājiem nodarīto kaitējumu.